Anexa nr. 3 la Proiectul de hotărâre nr. 35/11019/17.02.2026


CONTRACT - CADRU DE COMODAT


I. PĂRȚILE CONTRACTRANTE

     MUNICIPIUL BRAD, reprezentat prin Primar, Florin CAZACU, cu sediul în municipiul Brad, strada Independenței, nr. 2, cod poștal 335200, județul Hunedoara, cod fiscal 4374962, în calitate de comodant, pe de o parte,
și

          ..........................................................(unitatea de învățământ), cu sediul în municipiul Brad, strada....., nr....., cod poștal 335200, județul Hunedoara, cod fiscal .................., reprezentată prin domnul/doamna .	, având funcția de director, în calitate de comodatar, pe de altă parte,
             
	Ținând cont de:
		- Contractului de finanțare nr. 418DOT/2023 având ca obiect acordarea finanțării nerambursabile pentru implementarea proiectului „Dotarea cu mobilier, materiale didactice și echipamente digitale a unităților de învățământ preuniversitar din municipiul Brad”, cod F-PNRR-Dotări-2023-4239 – în cadrul apelului ”Dotarea cu mobilier, materiale didactice și echipamente digitale a unităților de învățământ preuniversitar și a unităților conexe”, finanțat prin PLANUL NAȚIONAL DE REDRESARE ȘI REZILIENȚĂ Pilonul VI. Politici pentru noua generație Componenta C15: Educație Reforma 4. Crearea unei rute profesionale complete pentru învățământul tehnic superior Investiția 13. Echiparea laboratoarelor informatice din școlile de educație și formare profesională (EFP) Investiția 14. Echiparea atelierelor de practică din unitățile de învățământ profesional și tehnic Reforma 5. Adoptarea cadrului legislativ pentru digitalizarea educației Investiția 9. Asigurarea echipamentelor și a resurselor tehnologice digitale pentru unitățile de învățământ Reforma 6. Actualizarea cadrului legislativ pentru a asigura standarde ecologice de proiectare, construcție și dotare în sistemul de învățământ preuniversitar Investiția 11. Asigurarea dotărilor pentru sălile de clasă preuniversitare și laboratoarele/atelierele școlare;
                - Ordinul nr. 3674 din 14.02.2023 pentru modificarea Anexei la Ordinul ministrului educației nr. 6423/2022 - Ghidul Solicitantului pentru lansarea apelului de proiecte finanțat prin Planul Național pentru Redresare și Reziliență al Romaniei, ”Dotarea cu mobilier, materiale didactice și echipamente digitale a unităților de învățamânt preuniversitar și a unităților conexe ” ;
                - Hotărârea Consiliului Local nr._____/2026;
                În temeiul prevederilor art. 8 alin. (1) din Legea ȋnvăţământului preuniversitar nr. 198/2023, actualizată, cu modificările şi completările ulterioare, ale art. 13 din Legea contabilităţii nr. 82/1991, republicată, cu modificările şi completările ulterioare, ale art. 2146 – 2157 din Legea nr. 287/2009 privind Codul civil, republicată, cu modificările și completările ulterioare, precum și ale art. 108 lit. d), art. 129 alin. (1), alin. (2) lit. c), lit. d), alin. (6) lit. a) și alin. (7) lit. e), lit. f) și lit. s) din Ordonanţa de Urgenţă a Guvernului nr. 57/2019 privind Codul administrativ, cu modificările şi completările ulterioare,
                 Părțile au convenit încheierea prezentului contract de comodat.


 
II.  OBIECTUL CONTRACTULUI

Art. 1. (1) Obiectul prezentului contract îl constituie cedarea, de către comodant, cu titlu gratuit, a dreptului de folosință asupra bunurilor achiziționate în cadrul proiectului „Dotarea cu mobilier, materiale didactice și echipamente digitale a unităților de învățământ preuniversitar din municipiul Brad”, cod F-PNRR- Dotări-2023-4239, finanțat prin PNRR, Pilonul VI. Politici pentru noua generație, Componenta C15.
            (2) Bunurile care fac obiectul prezentului contract sunt prevăzute în procesele verbale de predare – primire nr._______ și, respectiv nr. _______, care vor constitui Anexa la prezentul contract.
Art. 2. (1) Valoarea de inventar are strict scop contabil pentru evidențierea bunurilor în contabilitatea comodatarului, folosind conturi analitice specifice.
(2)  Bunurile prevăzute la art. 1 vor fi inventariate anual împreună cu reprezentanții proprietarului.
            (3) - Evidențele contabile ale Municipiului Brad și ale unității de învățământ se modifică cu influențele care decurg din aplicarea prezentului contract.

III. DURATA CONTRACTULUI

Art. 3. Bunurile prevăzute la art. 1 se acordă de către comodant comodatarului, în folosință gratuită, până la finalizarea implementării și monitorizării proiectului (perioada de sustenabilitate), respectiv până la îndeplinirea condițiilor pentru transferul dreptului de proprietate către comodatar.

IV. OBLIGAȚIILE PĂRȚILOR

Art. 4. Obligațiile comodantului:
a) să predea comodatarului bunurile, în bună stare, începând cu data semnării prezentului contract și a procesului verbal de predare-primire a bunurilor;
b) să verifice modul în care sunt respectate condițiile de folosință stabilite prin actul de dare în folosință gratuită și prin lege;
c) să solicite încetarea folosinței gratuite și restituirea bunului, atunci când interesul public legitim o impune;
d) la finalizarea perioadei de implementare a Proiectului, respectiv la finalizarea perioadei contractului de comodat, dreptul de proprietate asupra bunurilor achiziționate va fi transferat, de către Municipiul Brad, cu titlul gratuit, unității de învățământ eligibilă care este utilizator al investițiilor finanțate prin Apelul ,,Dotarea cu mobilier, materiale didactice și echipamente digitale a unităților de învățământ preuniversitar și a unităților conexe".
Art. 5. Obligațiile comodatarului:
a) să utilizeze bunurile exclusiv pentru activități didactice, sportive și extrașcolare;
b) să asigure paza, conservarea și întreținerea bunurilor cu diligența unui bun proprietar, conform destinației stabilită prin proiectul PNRR;
c) să permită comodantului să controleze modul cum sunt folosite bunurile și starea acestora oricând, pe toată perioada de derulare a contractului, cu o notificare prealabilă;
d) să nu modifice bunurile, în parte ori în integralitatea lor;
e) să nu înstrăineze, să nu subînchirieze și să nu greveze bunurile sub nicio formă;
f) să efectueze pe cheltuiala sa lucrările de întreținere ale bunurilor care fac obiectul prezentului contract, după expirarea perioadei de garanție acordată produselor de către furnizor/furnizori;
g) să răspundă de distrugerea totală sau parțială a bunurilor care s-ar datora culpei sale, suportând contravaloarea acestora la prețul de achiziție;
h)  să notifice comodantului, în termen de maxim 24 de ore de la producere, orice defecțiune sau degradare a bunurilor care fac obiectul prezentului contract;
i) mijloacele fixe achiziționate în cadrul proiectului vor fi înregistrate în contabilitate și vor fi utilizate corespunzător pe toată durata de viață a acestora;
j) să efectueze inventarierea anuală a bunurilor și să transmită Municipiului Brad un exemplar al inventarului bunurilor realizat de către comisia de inventariere a unității de învățământ;
k) să asigure accesul neîngrădit al autorităților naționale și europene cu atribuții de verificare, control și audit, în limitele competențelor ce le revin, în cazul în care aceștia efectuează verificări/controale/audit la fața locului și solicită în scris declarații, documente, informații.

V. RĂSPUNDEREA CONTRACTUALĂ
Art. 6. Comodatarul răspunde pentru orice deteriorare, distrugere sau pierdere a bunurilor, din culpa sa, fiind obligat la repararea prejudiciului sau înlocuirea bunului cu unul identic ca performanțe.
VI. FORȚA MAJORĂ ȘI CAZUL FORTUIT

Art. 7. (1) În prezentul contract forța majoră/cazul fortuit vor fi interpretate ca fiind evenimente mai presus de controlul părților, care nu se datorează greșelii sau vinei acestora, care nu puteau fi prevăzute la momentul încheierii contractului și care fac imposibilă executarea și, respectiv, îndeplinirea contractului.
              (2) Sunt considerate asemenea evenimente: războaie, revoluții, incendii, inundații sau orice alte catastrofe naturale, restricții apărute ca urmare a unei carantine, embargo, enumerarea nefiind exhaustivă, ci enunțiativă.
              (3) Nu este considerat forță majoră/caz fortuit un eveniment asemenea celor de mai sus care, fără a crea o imposibilitate de executare, face extrem de costisitoare executarea obligațiilor uneia dintre părți.
Art. 8. Forța majoră/cazul fortuit exclud răspunderea comodatarului dacă acesta nu a putut prevedea pericolul, dacă nu a folosit bunul contrar destinației.

VII. ÎNCETAREA CONTRACTULUI

Art. 9. Prezentul contract de comodat încetează în următoarele cazuri:
a) prin acordul parților;
b) nerespectarea obligațiilor asumate prin prezentul contract de comodat de către una dintre părți, dă dreptul părții lezate de a cere rezilierea unilaterală a contractului.

VIII. NOTIFICARILE ÎNTRE PĂRȚI

Art. 10. În accepțiunea părților contractante, orice notificare adresata de una dintre acestea celeilalte este valabil îndeplinită dacă va fi transmisă la adresa prevăzută în partea introductivă a prezentului contract.
Art. 11. Partea care invocă o cauză de încetare a prezentului contract o va notifica celeilalte părți cu 30 de zile înainte de data la care încetarea urmează să-și producă efectele.
Art. 12. Prezentul contract poate fi modificat prin act adițional încheiat între părțile contractante, în formă scrisă.



IX. CLAUZE FINALE

Art. 13. Prezentul contract a fost încheiat în două exemplare originale, câte unul pentru fiecare parte.


              COMODANT,	                          COMODATAR,
        MUNICIPIUL BRAD	                                     ..........................................................
                  PRIMAR,	                 DIRECTOR,
             Florin CAZACU	                       ...........................................







Inițiator
PRIMAR
Florin CAZACU




